SA soldaat sterf in MosambiekFoto bloot ter illustrasie. (Argieffoto) ŉ Soldaat van die Suid-Afrikaanse Nasionale Weermag (SANW) is die afgelope week in Mosambiek dood. Stafsersant Johan Andries van Rooyen (51) was as deel van Operasie Vikela in Mosambiek ontplooi en was lid van die 2 Veldgenieregiment in Kroonstad. Volgens die SANW was Van Rooyen by die Mihluri-basis toe hy van erge hoofpyn en borsprobleme gekla het, waarna hy na ’n hospitaal in Pemba geneem is waar hy Vrydag oorlede is. Van Rooyen se oorskot sal na Suid-Afrika gebring word en die SANW en sy familie sal begrafnisreëlings tref. Thandi Modise, minister van verdediging en militêre veterane, en genl. Rudzani Maphwanya, hoof van die weermag, het hul medelye met Van Rooyen se familie, kollegas en vriende betuig.